Groen lig vir Delmas-waterFoto: Pixabay.com AfriForum het vandeesweek Delmas se watergehalte as deel van die burgerregtewaghond se nasionale blou-en-groendruppelprojek getoets. Daar is bevind dat die drink- en rioolwater skoon is. “Ons kon vasstel dat Delmas se drink- en rioolwater geen swaarmetale bevat nie, en dat bakterievlakke aan gestelde standaarde voldoen. AfriForum gaan egter die watergehalte deurlopend toets om te verseker dat inwoners van Delmas se grondwetlike reg op skoon drinkwater te alle tye beskerm word,” het Carel Botha, voorsitter van AfriForum se Delmas-tak, gesê. AfriForum se nasionale blou-en-groendruppelprojek fokus op die stand van dorpe se drinkwater en rioolaanlegte. Dié projek fokus nie noodwendig op die toestand van die aanleg self nie, maar wel op die gehalte van die water wat ná die proses as eindproduk in die vorm van drinkwater (bloudruppel) en behandelde rioolwater (groendruppel) gelewer word.